b'\n_START_ARTICLE_\nKarl Henrik Karlsson\n_START_PARAGRAPH_\nKarl Henrik Karlsson (f\xc3\xb8dt 12. november 1856 p\xc3\xa5 R\xc3\xa5by i V\xc3\xa4stmanlands l\xc3\xa4n, d\xc3\xb8d 24. maj 1909 i Stockholm) var en svensk historiker._NEWLINE_Karlsson studerede filologi med historie som hovedfag og blev kandidat i 1880, licentiat i 1889 og doktor i 1890. Hans doktorafhandling om Konungens domsr\xc3\xa4tt under medeltiden skaffede ham desuden den Geijerske prisbel\xc3\xb8nning. I 1885 begyndte han at arbejde i det kongelige bibliotek i Stockholm, og her blev han amanuensis 1894; fra 1888 var han tillige sysselsat i Riksarkivet. I 1894 bosatte han sig for en \xc3\xa5rr\xc3\xa6kke i Rom for at studere i de vatikanske arkiver, af hvis rige skatte han fremdrog mange v\xc3\xa6rdifulde bidrag til sit f\xc3\xa6drelands og Nordens historie i middelalderen. De fleste af hans afhandlinger herom er offentliggjorte i svensk Historisk Tidskrift. Stor grundighed har han viet forarbejderne til et svenskt Diplomatarium, omfattende middelalderen. Uden modsigelse var han i sin tid den mest fremragende kender af den svenske middelalders genealogi.'